เจอแล้ว! ต้นเหตุ THAI กลับมามีกำไร
THAI ขายเครื่องบิน A340-500 ให้กับกองทัพอากาศ มูลค่า 1.75 พันลบ.
21 พ.ค. 2559

รายงานล่าสุดจากการประชุมคณะกรรมการบริษัท การบินไทย จำกัด (มหาชน) หรือ THAI ครั้งที่ 5/2559 เมื่อวันที่ 16 พ.ค.59 มีมติอนุมัติให้บริษัท ขายเครื่องบิน Airbus A340-500 ทะเบียน 698 HS-TLC นามพิษณุโลก จำนวน 1 ลำ แบบแพ็คเกจรวมเครื่องยนต์อะไหล่ 1 เครื่องยนต์ (ESN71270) และอุปกรณ์ที่จำเป็นต้องมีเพื่อการใช้งานเครื่องบิน พร้อมพ่นสี ค่าใช้จ่ายในการฝึกอบรมช่าง นักบิน และลูกเรือ ค่าใช้จ่ายในการปรับปรุงที่นั่ง พร้อมระบบที่เกี่ยวข้อง เพื่อนำเครื่องบินกลับมาใช้งานให้กับกองทัพอากาศจำนวนเงิน 1,745.33 ล้านบาท เป็นราคาที่รวมภาษีมูลค่าเพิ่มในอัตราร้อยละ 7 โดยมีพลอากาศเอกตรีทศ สนแจ้ง ผู้บัญชาการทหารอากาศ (ฝ่ายผู้ซื้อ) ดำรงตำแหน่งเป็นกรรมการบริษัท การบินไทย จำกัด (มหาชน) (ฝ่ายผู้ขาย)
ทั้งนี้ มูลค่ารวมของรายการขายเครื่องบินในครั้งนี้คิดเป็นเงินร้อยละ 4.66 ของสินทรัพย์ที่มีตัวตนสุทธิของบริษัท ตามงบการเงินรวมสิ้นสุดเมื่อวันที่ 31 มี.ค.59 โดยการขายครั้งนี้จะแบ่งเป็น 9 งวด ตั้งแต่เดือน มิ.ย.59-ก.ย.60
 
ขณะที่ก่อนหน้านี้ (28 เม.ย.59) มีข่าวว่า ผู้ถือหุ้นใหญ่ของการบินไทยอาจอนุมัติให้บริษัทพิจารณาขายเครื่องบิน A340 ที่ปลดประจำการและเก็บสำรองเอาไว้ให้กับกองทัพอากาศ ซึ่งการบินไทยได้ปลดประจำการ A340-600 จำนวน 6 ลำแล้ว ส่วน A340-500 จำนวน 4 ลำอยู่ในสภาพงดบินมาเป็นเวลาหลายปี หลังราคาน้ำมันพุ่งสูงส่งผลให้การทำการบินระยะไกลด้วยเครื่องบินโดยสาร 4 เครื่องยนต์ไม่ทำกำไร และประสบความล้มเหลวในการขายให้กับผู้ซื้อทุกครั้งในช่วงหลายปีที่ผ่านมา
ขณะที่แหล่งข่าวเปิดเผยว่า ในกรณีที่กองทัพอากาศตัดสินใจจัดหา A340 จริง อาจนำไปประจำการในฝูง 603 เพื่อใช้ในภารกิจลำเลียงบุคคล ขณะที่ให้ความเห็นเพิ่มเติมว่า A340 เป็นเครื่องบินโดยสารขนาดใหญ่ จะถือว่าใหญ่เกินไปหรือไม่ สำหรับกองทัพอากาศ และยังกินน้ำมันมาก ซึ่งต้องใช้งบประมาณในการดูแลรักษาและปฏิบัติการสูงกว่าเครื่องบินแบบอื่นมาก
ที่มา : http://www.thaiarmedforce.com/